Hannah Schmitzová: Stratégia je nudná hra, pri ktorej môžete prísť behom chvíľky o všetko
Jedným z tajomstiev nadvlády Red Bullu je aj preteková stratégia. Zatiaľ čo väčšina tímov ponecháva taktiku na mužoch, v Red Bulle má hlavné slovo Hannah Schmitzová, ktorá prirovnáva náročnú prácu stratéga k hraniu stolovej hry, len o niečo s vyššími stávkami.
Môžete mať akokoľvek dominantný monopost, no bez kvalitného stratéga skôr či neskôr zakopnete. V Red Bulle má stratégiu pod palcom Hannah Schmitzová, ktorá sa dosiaľ prezentuje v mimoriadne pozitívnom svetle.
Ako vníma rolu stratéga?
"Vždy hovorím, že mi to pripomína hranie stolovej hry," vyslovila sa Britka.
"Záleží len na výsledkoch – musíte to robiť správne," uviedla v podcaste Talking Bull.
"Vodiči nie sú figúrky, s ktorými sa môžete vždy pohybovať tak, ako chcete, musíte poznať limity auta a vždy zvážiť mieru rizika. Nikdy neexistuje vyložená správna alebo nesprávna voľba."
"Všetko je to o zozbieraní čo najväčšieho množstva informácií, údajov a názorov ľudí, čo je podľa mňa skutočne jedinečné."
"Nie je to iba o číslach, nemôžete len napísať určitý vzorec, pristupovať k stratégii vždy rovnako a čakať, že bude žať úspech. Je to taktiež práca s premennými: ´Aké je počasie? Aký je názor tej alebo tamtej osoby? Ako sa cítia piloti?´ Je tam vskutku veľa premenných."
Bystrému oku pozorovateľa neunikne, že Schmitzová občas na okruh nezavíta. Vo svojej pozícii sa totiž strieda s Willom Courtneym, pričom je vždy jeden z nich prítomný na trati, a ten druhý v operačnej miestnosti v Milton Keynes.
"Práve tam uskutočňujeme podrobnú analýzu všetkých údajov a odovzdávame informácie danej osobe na boxovom múriku, ktorá následne učiní rozhodnutia," vysvetlila Schmitzová.
"Pomáha nám, že sa striedame, pretože každý z nás vie, aké je to byť v koži toho druhého a vieme tak lepšie narábať s informáciami."
"V operačnej miestnosti máme množstvo ľudí, ktorí nám pomáhajú, takže ak započujeme, ako niekto hovorí, že ten a ten pilot povedal v rádiu toto a tamto, vieme, že je to dôležité a posunieme to ďalej," uzavrela.